Jake soek Wallaby-pos, Aussies sê nee | Netwerk24
Jake soek Wallaby-pos, Aussies sê nee
29 November 2018 12:03
Rugby Australië (RA) het die voormalige Springbok-afrigter Jake White se "aanbod" van die hand gewys te midde van bespiegeling oor die toekoms van die beleërde Wallaby-breier, Michael Cheika.
Jake White, afrigter van Toyota Verblitz in Japan. Foto: Getty Images
RA het bevestig dat White die Wallabies se rugbybaas, Raelene Castle, "genader het om 'n gesprek te voer", maar dat sy nie van die aanbod gaan gebruik maak nie.
"Raelene is deur Jake genader, maar daar sal nie 'n gesprek wees soos daar berig is nie," het 'n woordvoerder van RA gesê.
White het na bewering aangebied om onmiddellik by Cheika oor te vat, sou RA in die mark wees vir 'n opvolger.
Daar word in Australië berig RA het aanvanklik besluit om met White te gesels, maar het koue voete gekry nadat dit in die media aan die lig gekom het.
Die Wallabies het Saterdag hulle swakste seisoen in 60 jaar met 'n groot loesing van 18-37 teen Engeland op Twickenham afgesluit.
Dit was die span se negende nederlaag in 13 toetse vanjaar, wat Cheika verder by ondersteuners en in die media in onguns laat verval het.
Daar word daarop aangedring dat Cheika die trekpas kry, sowat tien maande voor die Wêreldbeker-toernooi in Japan.
Die beleërde Wallaby-breier, Michael Cheika. Foto: Getty Images
Cheika hou voet by stuk dat hy die regte man is om die Wallabies se boot deur dié onstuimige waters te lei, nadat hy die span in 2015 tot in die eindstryd van die WB-toernooi gevoer het.
White, wat die Springbokke se hoofafrigter was toe hulle die heilige graal van wêreldrugby in 2007 verower het, rig tans die Japanse span Toyota Verblitz af.
Hy het in 2012 en 2013 die Brumbies in die Superreeks afgerig, maar is onder 'n wolk van omstredenheid uit Canberra weg toe hy onverwags 'n kontrak met die Haaie gesluit het.
White is daarna in 2014 ook skielik by die Haaie weg toe hy en van die span se senior spelers glo koppe gestamp het. Hy het daarna sy loopbaan by Montpellier in Frankryk voortgesit, voor hy dáár met die Nieu-Seelander Vern Cotter vervang is.
White was voorheen een van die kandidate om Robbie Deans as die Wallabies se afrigter op te volg, maar Ewen McKenzie het destyds die pos gekry.